Die eerste duisend dae van Å� baba se lewe
Die eerste duisend dae van ŉ baba se lewe
Die direkte koste van wanvoeding op gesondheid word wêreldwyd in die omgewing van 20 tot 30 biljoen dollar per jaar geraam.
ŉ Kind se fisiese, intellektuele en emosionele ontwikkeling vind die vinnigste plaas in die eerste duisend dae van sy of haar lewe. Gedurende hierdie tydperk, wat strek van die begin van swangerskap tot en met elke kind se tweede verjaarsdag, vergroot die brein met 80%.
“Menseregtedag is op 21 Maart herdenk, en ek wil die fokus plaas op elke kind se reg om in die eerste duisend dae van sy of haar lewe die beste versorging te verkry, aangesien dit van kritiese belang is vir intellektuele ontwikkeling en lewenslange gesondheid,” sê prof Mariana Kruger, Uitvoerende Hoof van die Departement Pediatrie en Kindergesondheid van die Universiteit Stellenbosch se Fakulteit Geneeskunde en Gesondheidswetenskappe.
Tans is daar 17 miljoen kinders, ongeveer ŉ derde van alle kinders wêreldwyd, wat lengtegewys swak groei, oftewel aan dwerggroei lei. Hierdie onherstelbare toestand, wat toegeskryf kan word aan chroniese wanvoeding in die eerste periode, is aan die toeneem in Afrika suid van die Sahara.
Goeie voeding moet reeds tydens swangerskap begin. ŉ Moeder met goeie gesondheid voorsien belangrike voedingstowwe aan die ontwikkelende fetus. Na die geboorte is eksklusiewe borsvoeding gedurende die eerste ses maande die heel belangrikste stap vir kinderoorlewing. “Babas in ontwikkelende lande wat in die eerste ses maande van hulle lewens uitsluitlik geborsvoed word, het ‘n ses keer groter kans op oorlewing teenoor babas wat nie geborsvoed word nie,” sê Kruger.
“Om die probleem van wanvoeding aan te spreek, is dit belangrik dat daar ŉ politieke wilsbesluit is om doeltreffend strategieë daar te stel,” sê Kruger.
Gesondheidswerkers speel ŉ kritieke rol in die verbetering van voeding van die moeder en kind tydens die eerste duisend dae van lewe. In arm lande is dit veral die gemeenskapsgesondheidswerker en vroedvroue wat hierdie belangrike rol vervul.
“Veral Malawi en Nepal behaal sukses deur gesondheidswerkers strategies te plaas,” sê Kruger. “Dit is nodig om te belê in gesondheidswerkers, veral diegene wat betrokke is tydens swangerskap en in primêre gesondheidsorgklinieke.”
Regeringsaksies waardeur wanvoeding aangespreek word, moet ook versterk word. Vennootskappe tussen die openbare en privaatsektor kan baie help om te verseker dat die nodige voedingsplanne en hulp aan alle moeders en kinders verleen kan word.
Dit sluit in belegging in lae-koste oplossings soos borsvoeding, toepaslike komplementêre voeding, aanvullings soos yster (verbeter weerstand teen infeksies), vitamiene A (voorkom blindheid en verlaag risiko om te sterf aan algemene kinderinfeksies), sink en goeie higiëne (voorkom sterftes as gevolg van diarree).
Borsvoeding is een van die belangrikste aksies, maar word nie oral in openbare plekke toegelaat nie. “Moeders moet kan borsvoed in die werksplek,” sê Kruger. “Openbare vervoer moet ook toegerus wees met spesiale sitplekke, gereserveer vir moeders wat borsvoed.”
Regte Begin, Blink Toekoms
Een so ŉ aksie wat gemik is daarop om veral kinderbreinontwikkeling te stimuleer is die leesprojek wat verlede jaar by die Tygerberg-kinderhospitaal begin is. Moeders word geleer om van geboorte af vir hul kinders uit kinderboeke voor te lees en so intellektuele ontwikkeling te stimuleer.
» Lees meer oor die Leesprojek
FGGW Bemarking & Kommunikasie